Hr Hanno Pevkur
Kaitseministeerium
Sakala 1
15094 Tallinn
info@kaitseministeerium.ee			
			
		07.11.2024 nr KV-0.5-2/24/20961-2	

Ettepanek Haridus- ja teadusministri 22. detsembri 2011. a määruse nr 71 „Arhivaalide kasutamisega seotud tasuliste teenuste loetelu ja tasu määrad” muutmise eelnõule	

Austatud härra minister

Edastame kooskõlastamiseks esitatud määruse eelnõule alljärgneva ettepaneku.

Teeme ettepaneku täiendada määruse § 2 lõikega 4 sõnastuses: „Tasu määrasid ei rakendata neile avalikku ülesannet täitva asutuse või isiku poolt Rahvusarhiivile üle antud arhivaalidele, mille reprodutseerimine on vajalik sama asutuse või isiku ülesannete täitmiseks.“

Kaitseväe arhiivis on hoiul ca 620 arhiivimeetrit dokumente, millest Rahvusarhiiv on praegu määranud püsivaks säilitamiseks ca 15 tuhat toimikut. Rahvusarhiiv on avaldanud soovi, et Kaitsevägi annaks materjalid neile üle. Kui Kaitsevägi annab dokumendid Rahvusarhiivile üle, siis tuleb meil edaspidi päringute pealt maksta arhiivile tasu määruses nimetatud mahus. 

Päringud ei ole sagedased (ca 10–20 päringut kuus). Arvestades kehtestatavaid määrasid koopiate tellimisele, siis oleks ühe päringu kulu ca 1–5 eurot, mille menetlemine RTK-s ja poolte raamatupidamistes ei ole mõistlik (menetlemise personali ja majandamiskulu on suurem kui 1–5 eurot). Ka on riigieelarve seadusega võimalik asutuste vahel osutatavate teenuste eest tasumine lahendada riigieelarvet koostades.

Tasu maksmise küsimus on seni olnud üheks argumendiks, miks Kaitsevägi ei ole kiirustanud dokumentide üleandmisega Rahvusarhiivile. Seetõttu palume võtta määrusesse täienduse tegemine kaalumisele.

Lugupidamisega	

[ allkirjastatud digitaalselt ]

Andrus Merilo	
Kindralmajor	
Kaitseväe juhataja